钦定古今图书集成/明伦汇编/官常典/第416卷 > 刘翰
## 钦定古今图书集成/明伦汇编/官常典/第416卷 > 刘翰

按《宋史》本传：“翰，沧州临津人。世习医业，初摄护国军
节度巡官。周显德初，诣阙献《经用方书》三十卷、《论候》
十卷，《今体治世集》二十卷。世宗嘉之，命为翰林医官。
其书付史馆，再加卫尉司主簿。太祖北征，命翰从行。
建隆初，加朝散大夫、鸿胪寺丞。时太祖求治，事皆核
实，故方技之士必精练。乾德初，令太常寺考校翰林”
医官艺术，以翰为优，绌其业不精者二十六人。自后
又诏诸州访医术优长者，籍其名，仍量赐装钱，所在
厨传给食，遣诣阙。开宝五年，太宗在藩邸，有疾，命翰
与马志视之。及愈，转尚药奉御，赐银器、缗钱、鞍勒马。
尝被诏详定《唐本草》，翰与道士马志，医官翟煦、张素、
吴复珪、王光祐、陈昭遇同议，凡《神农本经》三百六十
种，《名医录》一百八十二种，唐本先附一百一十四种，
有名无用一百九十四种，翰等又参定新附一百三十三种。既成，诏翰林学士中书舍人李昉、户部员外
郎知制诰王祐、左司员外郎知制诰扈蒙详覆毕，上
之。昉等序之曰：“《三坟》之书，农预其一，《百药》既辨，本草
序其录。旧经三卷，世”所流传，《名医别录》，互为编纂。至
梁陶弘景乃以《别录》参其《本经》，朱墨杂书，时谓明白。
而又考彼功用，为之注释，列为七卷，南国行焉。逮乎
有唐，别加参校，增药馀八百味，添注为二十卷。《本经》
漏切则补之，陶氏误说则证之。然而载历年祀，又逾
四百，“朱”字墨字，无本得同，旧注新注，其文互阙。非圣
主抚大统之运，永无疆之休，其何以改而正之哉？乃
命尽考传误，刊为定本，类例非允，从而革焉。至如笔
头灰，兔毫也，而在草部，今移附《兔头骨》之下；半天河，
地浆，皆水也，亦在草部，今移附“土石类”之间；“败鼓皮”，
移附于兽名；“梧桐泪”，改从于木类；紫矿，亦木也，自玉
石品而改焉；伏翼，实禽也，由虫鱼部而移焉。橘柚附
于果实，食盐附于光盐，生姜、干姜，同归一类。至于鸡
肠、蘩蒌、陆英蒴藋，以类相似，从而附之。仍采陈藏器
《拾遗》、李含光《音义》，或穷源于别本，或传效于医家，参
而较之，辨其臧否。至如“突屈白，旧说灰类，今是木根；
天麻根解似赤箭，今又全异。去非取是，特立新条，自
馀刊正，不可悉数。”下采众议，定为印板。乃以“白”字为
神农所说，“墨”字为名医所传。唐附、“今附”，各加显注。详
其解释，审其形性。证谬误而辨之者，署为《今注》；考文
意而述之者，又为今按。义既判定，理亦详明。今以新
旧药合九百八十四种，并《目录》二十一卷，广颁天下，
传而行焉。翰后加检校工部员外郎，太平兴国四年，
命为翰林医官使，再加检校户部郎中。雍熙二年，滑
州刘遇疾，诏翰驰往视之。翰还言“疾必瘳”，既而即死，
坐责受和州团练副使。端拱初，起为尚药奉御。淳化
元年，复为医官使。卒，年七十二。